text: ৩৭ তম বিসিএস এর সম্মিলিত মেধা তালিকায় ৪র্থ এবং মেয়েদের মধ্যে শীর্ষস্থান দখল করেছেন হুমায়রা সুলতানা। হুমায়রার পদের নাম সহকারী কমিশনার বাংলাদেশ সিভিল সার্ভিস (প্রশাসন)। হুমায়রার বাবা আলহাজ্ব কাজী আবদুল হান্নান তিতাস গ্যাসের সাবেক কর্মকর্তা। মা আলহাজ্জ্ব রশিদা বেগম গৃহিনী।
  শিক্ষা জীবনে সব ক্ষেত্রে মেধার ছাপ রাখা ডা. হুমায়রা সুলতানা রশনি স্কুল ও কলেজ ছিল রাজধানীর ভিকারুননিসা স্কুল ও কলেজ। ছোট বেলা থেকেই চিকিৎসক হওয়ার প্রবল ইচ্ছা থেকেই এরপর ভর্তি হন রাজধানীর মিরপুরে অবস্থিত ঢাকা ডেন্টাল কলেজে।
  পেশায় ডাক্তার হুমায়রা ছোটবেলা থেকেই সর্বক্ষেত্রে রেখেছেন মেধার স্বাক্ষর। দেশ ও মানুষের জন্য কিছু করার প্রত্যয় থেকে ডাক্তারি পেশাকে বেছে নিয়েছেন। এরপর বিসিএসে অংশ নিয়ে রেখেছেন সাফল্যের স্বাক্ষর।
  হুমায়রার ইচ্ছে আমাদের দেশের অবহেলিত নারী সমাজকে নিয়ে সামনে এগিয়ে যাওয়া। সে কারণেই দেশের বাইরের নানান লোভনীয় প্রস্তাব সত্ত্বেও দেশেই থেকে যেতে চান হুমায়রা। মানুষের পাশে থেকে নীতিনির্ধারক পর্যায়ে পৌঁছে সাফল্যের শীর্ষে ওঠাই তার লক্ষ্য। হুমায়রা তার অভীষ্ট লক্ষ্যে পৌঁছানোর জন্য দেশ ও জাতির কাছে দোয়া চেয়েছেন।